Diari Oficial de la Generalitat Valenciana


Sumari del DOGV 5308, del 21-07-2006 (2006/8267)

Bases particulars que han de regir en el concurs per a la selecció d'agent urbanitzador per gestió indirecta de la unitat d'execució T-1 del Pla de Reforma Interior «Torrecremada»» en el municipi de Dénia.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5308

Data del DOGV
:   21-07-2006

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2006/8267


Organisme emissor
:   Ajuntament de Dénia

Tipus de document
:   Anunci

Bases particulars que han de regir en el concurs per a la selecció d'agent urbanitzador per gestió indirecta de la unitat d'execució T-1 del Pla de Reforma Interior «Torrecremada»» en el municipi de Dénia. [2006/8267]  
En compliment del que preveu l'article 131.2 i següents de la Llei Urbanística Valenciana 16/2005, de 30 de desembre, a continuació es publica el text íntegre de les bases particulars reguladores de la unitat d'execució T-1 del PRI «Torrecremada», aprovades per l'Ajuntament en Ple en sessió de 23 de febrer de 2006 (correcció d'errades detectades, per acord del mateix òrgan de data 25 de maig de 2006):  
1. Antecedents  
Aquestes bases s'han redactat per a la regulació, per gestió indirecta municipal, d'una proposta de programa per a l'àmbit de la unitat d'execució delimitada en el Pla de reforma interior «Torrecremada» del municipi de Dénia.  
En aquest Pla de reforma interior, l'Ajuntament de Dénia és titular d'una finca coneguda com a «Torrecremada», el desenvolupament urbanístic de la qual encara no s'ha produït a pesar de l'aptitud urbanística inicial.  
D'una banda, s'han detectat signes d'interés en el desenvolupament d'aquests sòls, ja que el titular del sòl restant de l'esmentat pla de reforma interior, situat majoritàriament fora de l'àmbit de l'única unitat d'execució delimitada en el programa, en data 8 de novembre de 2005 (registre general 29.627) va presentar proposta de conveni urbanístic, l'objecte del qual és la permuta del sòl dotacional amb destinació a ús educacional inclòs en l'àmbit i uns altres usos (que inclouen una edificació catalogada), a canvi de la quasi totalitat dels sòls de titularitat municipal d'ús i destinació lucratius situats en l'àmbit del pla de reforma interior «Torrecremada» i fora de l'àmbit de la unitat d'execució delimitada pel mateix pla de reforma interior.  
Aquesta situació descrita breument, ha d'incardinar-se en l'exigència manifestada en diverses mocions i iniciatives de distints grups polítics municipals d'obtenir el sòl necessari per a l'ampliació del col·legi públic «Raquel Payà». Aquest sòl dotacional públic es troba inclòs en l'àmbit de la unitat d'execució única delimitada en el pla de reforma interior i la titularitat del qual no és municipal.  
Aquesta actuació urbanística que es sotmet a gestió indirecta possibilita l'obtenció d'aquests sòls per mitjà dels mecanismes de gestió propis d'una actuació integrada que, igualment, servirà a la integració necessària i connexió territorial de l'equipament públic amb l'entorn urbanístic més immediat, i constitueix l'objecte principal i imprescindible de l'actuació, la urbanització de la unitat d'execució definida en el planejament vigent del municipi, i també l'obtenció, per al domini públic, de tots els sòls dotacionals d'ús viari i educatiu delimitats en aquest per a l'adscripció immediata a l'ús i destinació públiques, i la posada en valor del sòl municipal.  
2. Habilitació i acceptació  
Aquestes bases s'han redactat a l'empara del que disposa l'article 131.2 de la Llei 16/2005, de 30 de desembre, de la Generalitat, Urbanística Valenciana i el contingut i determinacions són aplicables al concurs pel qual s'ha de regir la selecció i adjudicació, si és el cas, del programa per al desenvolupament de l'actuació integrada per gestió indirecta promoguda per l'Ajuntament de Dénia per a l'àmbit de la unitat d'execució UE T-1 del Pla de reforma interior «Torrecremada» del municipi.  
La participació en aquest concurs implica l'acceptació total d'aquestes bases particulars, i la resta de documentació del programa, tot això sense perjuí de la possibilitat de proposar variants conforme al que s'ha regulat en aquestes bases.  
3. Ordenació urbanística vigent  
L'actuació urbanística que es sotmet a concurs per gestió indirecta té com a antecedent immediat, en l'àmbit urbanístic, el Pla de reforma interior «Torrecremada» aprovat amb caràcter definitiu.  
Aquest pla de reforma interior i, en particular, la unitat d'execució, s'ha incorporat, al Pla general per a situacions transitòries i urgents redactat per la Conselleria de Territori i Habitatge i aprovat, amb caràcter definitiu, per resolució del conseller de data 27 de desembre de 2005, el text íntegre del qual s'ha publicat mitjançant edicte en el Butlletí Oficial de la Província d'Alacant núm. 10, de data 13 de gener de 2006.  
L'esmentat pla de reforma interior hi delimita només una unitat d'execució que incorpora els sòls dotacionals necessaris per a l'obtenció del sòl destinat a l'ampliació referida del col·legi Raquel Payà, i tots els sòls dotacionals d'ús viari delimitats en el pla per a l'adscripció immediata a l'ús i destinació públiques.  
A continuació es transcriu el contingut de la fitxa de gestió de la unitat d'execució:  
Aprofitament tipus: 1,50 m²/m²  
4. Objectius  
4.1. Del programa d'actuació integrada  
Constitueix l'objectiu principal i imprescindible de l'actuació la urbanització completa de la unitat d'execució definida en el planejament vigent del municipi, i l'obtenció per al domini públic de tots els sòls dotacionals d'ús viari i educatiu delimitats en aquest per a l'adscripció immediata a l'ús i destí públics.  
Igualment, resulta un objectiu complementari o accessori d'aquesta actuació urbanística l'execució d'aquelles obres de connexió d'estructures i infraestructures amb les generals que ja hi ha i/o previstes en uns altres projectes en tramitació municipal. Al mateix temps es promou la posada en valor del referit sòl de titularitat patrimonial municipal que resulte de l'actuació la destinació urbanística del qual, conforme al planejament aplicable, és d'ús comercial/residencial. Aquesta posada en valor s'ha d'instrumentar mitjançant la concessió d'un dret de superfície sobre aquest i ha de servir, en primer lloc, per a afrontar les obligacions municipals derivades de l'execució del programa i, en segon lloc, per a la materialització d'unes altres instal·lacions d'interés social, si és el cas; amb això s'assegura, d'una banda, el pagament de les quotes d'urbanització i, d'una altra, el contravalor en metàl·lic o en espècie de la concessió d'aquest dret. L'atorgament del dret real es regeix pel que disposa l'article 267 de la Llei 16/2005, de 30 de desembre, de la Generalitat, Urbanística Valenciana i per la normativa estatal aplicable.  
4.2. De les bases  
Constitueix l'objectiu principal d'aquestes bases particulars definir el marc jurídic on s'ha de desenvolupar l'actuació presidida pel principi general de seguretat jurídica i de publicitat, tot això de conformitat amb el que disposa l'article 131 i concordants de la Llei 16/2005, de 30 de desembre, de la Generalitat, Urbanística Valenciana.  
Alhora, han de servir per a establir les condicions i règim jurídic concret aplicable als distints titulars afectats, inclosa la titularitat municipal en la unitat d'execució que es pretén desenvolupar i aquells agents interessats en la participació d'aquest concurs per gestió indirecta.  
4.3. Formulació de la iniciativa programada  
Atés que la part més gran del sòl inclòs en la unitat d'execució que es pretén és de titularitat municipal com a bé patrimonial conforme a la documentació que s'adjunta, l'Ajuntament de Dénia, a l'empara de l'habilitació disposada en l'article 130.6 i concordants de la Llei 16/2005, de 30 de desembre, de la Generalitat, Urbanística Valenciana, considera que la convocatòria de concurs per a la gestió del programa, inicialment, ha de ser indirecta, i estableix per a això els requisits que asseguren la satisfacció més bona de l'interés públic directe i indirecte de l'actuació.  
Promogut inicialment per l'Ajuntament conforme al que disposa l'article 130.6 i concordants de la Llei 16/2005, de 30 de desembre, de la Generalitat, Urbanística Valenciana, s'incentiva que, amb els requisits establits en el programa i en aquestes bases, els particulars puguen presentar millores a la proposta inicial, tot això dins el procediment de concurrència pública i competència com és el propi dels programes conforme a la redacció donada per la vigent Llei 16/2005, de 30 de desembre, de la Generalitat, Urbanística Valenciana. Aquestes propostes dels agents particulars, com es dirà més avant han d'afectar, com a mínim, l'obtenció de tots els sòls dotacionals en l'àmbit de la unitat d'execució.  
En tot cas, l'Ajuntament, si finalment el programa es portara a terme per gestió directa per no concórrer cap agent a la gestió o desestimar-se aquesta, es compromet a incloure en els pressuposts ordinaris anuals successius les quantitats necessàries per a finançar la redacció dels documents i l'execució de les obres d'urbanització previstes, d'acord amb les estimacions econòmiques i terminis continguts en el mateix programa, sense perjuí de la posada en valor del solar resultant.  
5. Admissibilitat de variants  
Com s'ha esmentat amb anterioritat, aquesta proposta de programa possibilita i admet que, en el termini de presentació de propostes i/o durant el termini d'exposició pública del programa elaborat per l'Ajuntament de Dénia,puguen proposar-se variants a l'alternativa tècnica de programa municipal, si bé amb les condicions i en els apartats següents. No obstant això, l'Ajuntament conforme al que disposa l'article 136.4 de la Llei 16/2005, de 30 de desembre, de la Generalitat, Urbanística Valenciana es reserva el dret de, si així ho considera necessari o convenient, elevar proposta de dictamen, no vinculant, del Consell del Territori i el Paisatge.  
5.1. En l'ordenació urbanística  
En aquest aspecte concret s'admetran a concurs, en les condicions que es descriuen, variants en l'ordenació. Aquestes condicions són les següents:  
Si afecten els sòls dotacionals inclosos en l'àmbit de la unitat d'execució ha de ser per a millorar la quantia de l'estàndard anterior.  
Segons les millores a què es refereix el punt anterior, es poden admetre variacions per a la resta de determinacions de l'ordenació detallada com ara alçària màxima, topologies, plantes, edificabilitat sobre parcel·la neta, usos complementaris o preferents, etc.  
Es poden instrumentar mitjançant estudis de detall o plans de reforma interior de millora sempre que, aquests, per les seues característiques siguen d'aprovació municipal conforme al que disposen els arts. 69 a 71 en relació amb el 91 de la Llei 16/2005, de 30 de desembre, de la Generalitat, Urbanística Valenciana.  
Aquests documents de planejament incorporats han de complir els requisits exigibles conforme al que disposa l'esmentada llei urbanística.   
En tot cas, les propostes variants han de justificar adequadament la viabilitat tècnica i legal.  
5.2. En la connexió, urbanització i edificació  
En relació amb la possibilitat de connexió de l'àmbit de la unitat d'execució s'admetran variants encaminades a una connexió més bona i més gran d'estructures i infraestructures amb les generals, que hi haja i/o previstes en uns altres projectes en tramitació municipal, sense perjuí de la ponderació en els criteris d'adjudicació que es regulen en aquestes bases. A aquest efecte s'han d'acompanyar els projectes d'urbanització corresponents.  
Respecte a les variables de condicions d'urbanització i qualitats són, igualment, admissibles amb els requisits i limitacions a què es fa referència en apartats posteriors.  
5.3. Requisits.  
L'admissió de propostes que incorporen variants en els supòsits desenvolupats amb anterioritat, han de complir els requisits següents:  
a) S'han de referir i concretar en els dos apartats anteriors.  
b) S'han de formalitzar, com a mínim, amb el mateix nivell de definició documental que el del programa que les legitima.  
c) S'han de presentar junt amb la proposta que prèviament s'haja sotmés a informació pública, sense que siga admissible cap que no haja sigut sotmesa a aquest tràmit.  
d) En el supòsit que la variant incorpore propostes per a l'edificació del solar objecte de l'atorgament del dret de superfície, pot incorporar-se projecte bàsic definitori de l'edificació, de conformitat amb els requisits exigibles pel col·legi oficial corresponent.  
e) Per al supòsit que la variant incorpore propostes de materialitzar edificacions d'utilitat pública i interés social conforme a aquestes bases, a la documentació tècnica de la proposta ha d'incorporar projecte d'edificació conforme als requisits exigibles pel col·legi oficial corresponent.  
5.4. Límits  
a) Els generals sobre capacitat per a comparéixer a aquests concursos.  
b) No s'admetrà més d'una variant d'urbanització i, si és el cas, edificació per proponent.  
c) No s'admetran variants que no complisquen les bases particulars d'aquest concurs o que es referisquen a determinacions de caràcter estructurant.  
5.5. Criteris i objectius de les propostes de variant  
El criteri orientador de la presentació de variants ha de ser la satisfacció més bona de l'interés públic d'aquesta actuació en concret, dins el principi de concurrència pública i competència en el concurs. L'Administració no admetrà aquelles variants que impliquen uns altres compromisos municipals de contingut patrimonial que els prevists en aquesta proposta de programa.  
Quant als objectius que s'ha de cobrir amb la presentació de variants a la municipal, s'han de centrar a concretar, quantificar i assumir de forma expressa l'execució d'obres d'edificació d'interés cultural que es diran.  
6. Objectius de l'edificació  
Com s'ha dit, un dels aspectes complementaris d'aquest programa és la posada en valor del solar de titularitat municipal d'ús i destinació comercial/residencial inclòs en l'àmbit de la unitat d'execució. Aquesta posada en valor ha de servir en primer lloc, per a afrontar les obligacions derivades de l'execució del programa i, en segon, el valor diferencial per a la materialització d'instal·lacions d'interés social. La posada en valor s'ha d'instrumentar mitjançant l'atorgament d'un dret real de superfície sobre aquest que assegure, d'una banda el pagament de les quotes d'urbanització i, de l'altra, el contravalor en metàl·lic o en espècie de la concessió d'aquest dret.  
Així, el programa implica tasques d'edificació, tant del mateix solar municipal en l'àmbit de la UNITAT D'EXECUCIÓ com, si és el cas, d'un altre emplaçament on ubicar l'edificació d'interés públic cultural, tot això conforme a la descripció següent.  
L'Administració ha de satisfer les quotes en metàl·lic conforme als termes del programa, per a això s'estableix el règim següent:  
Concessió sobre el solar resultant d'ús residencial/comercial d'un DRET REAL DE SUPERFÍCIE conforme al que disposa l'article 267 de la Llei 16/2005, de 30 de desembre, de la Generalitat, Urbanística Valenciana i regulació estatal concordant, en les condicions definitòries següents:  
CONCEPTE QUANTIA   
Superfície del sòl 15.890 m² (o la que resulte de l'ordenació proposada com a variant o de la reparcel·lació).   
Ús Comercial/residencial (sense perjuí que resulte de l'ordenació proposada com a variant)   
Edificabilitat 2,40 m²/m² segons normativa del planejament aplicable (o la que resulte de l'ordenació proposada com a variant).   
Termini màxim d'edificació 3 anys   
Duració màxima 75 anys   
Valor del dret 00.692.434,61 Euros (1)   
 (1) El valor d'aquest dret ha sigut objecte de càlcul mitjançant taxació pericial efectuada pel perit Sr. Alejandro Koch, arquitecte tècnic en data de gener de 2006.  
En el contracte administratiu que es subscriga per al desenvolupament de l'actuació s'ha d'incloure com a annex, el corresponent a l'atorgament d'aquest dret i, si és el cas, aquell contracte d'execució d'obra pública d'interés públic cultural.  
El pagament d'aquest valor s'ha de fer de la manera següent:  
. Compensació de quotes d'urbanització entre Administració i urbanitzador, conforme a l'estat de càrregues que s'aprove en el programa.  
. Quantia diferencial. L'Ajuntament de Dénia, en el programa admet, com a variant al pagament del contravalor en metàl·lic, que els concursants puguen proposar i assumir, el projecte i l'execució d'obra pública d'interés municipal que s'haja d'executar en un solar de titularitat municipal les dades del qual s'adjunten.  
Les característiques generals definitòries d'aquesta edificació són les següents:  
CONCEPTE   
Superfície del solar 10.283 m²   
Situació SÒL DOTACIONAL segons el pla que s'adjunta.   
Ús de l'edificació Cultural, polivalent, amb capacitat i característiques per a representar obres teatrals.   
Termini màxim d'edificació Dos anys.   
Edificabilitat i superfície   
d'ocupació Màxima, conforme a ordenances aplicables en l'emplaçament.   
Capacitat mínima 600 places  
Superfície construïda mínima 4.000 m²  
Places d'aparcament Segons el Reglament de planejament de la CV i el Pla general.   
El contracte administratiu que es subscriga per al desenvolupament de l'actuació ha d'incloure, com a annex, el corresponent al d'execució d'aquesta edificació d'interés públic cultural que, conforme al que disposa l'article 191.2 de la Llei 16/2005, de 30 de desembre, de la Generalitat, Urbanística Valenciana, no requereix llicència específica, sense perjuí que l'adjudicatari del programa, prèviament a l'execució de les obres, ha de comunicar a l'Ajuntament l'inici de l'edificació, amb alçament previ d'acta de replantejament.  
En aquest supòsit, el procediment que s'ha de seguir per a l'adjudicació d'aquestes obres queda innat en el d'adjudicació del programa de què formara part integrant, si és el cas, i implica efectes anàlegs als del contracte de construcció d'obra publica regulat en l'article 120 i següents de la Llei de Contractes de les Administracions Públiques, normativa que s'ha d'aplicar en el pertinent, a partir de l'adjudicació, sense que amb això es desvirtue el caràcter atípic d'aquest contracte, d'acord amb el fi d'interés públic que amb aquest es pretén satisfer.  
7. Terminis  
El calendari de desenvolupament de l'actuació integrada és el següent:  
7.1 Anunci del concurs  
La informació pública d'aquest concurs s'ha de convocar en les condicions disposades en l'article 132 i concordants de la Llei 16/2005, de 30 de desembre, de la Generalitat, Urbanística Valenciana.   
7.2 Proposicions de les persones interessades. terminis  
De conformitat amb el que disposa l'article 133 de la Llei 16/2005, de 30 de desembre, de la Generalitat, Urbanística Valenciana, les proposicions de les persones interessades, acompanyades de la documentació exigida en l'apartat 1 de l'esmentat precepte, referida a les variables admeses respecte de la urbanització i, si és el cas, als projectes d'edificació, s'han de presentar en el termini màxim de tres mesos, comptats a partir de la data de l'enviament de l'anunci de concurs al Diari Oficial de la Unió Europea.  
7.3 Informació pública  
Per a aquest supòsit concret, el termini d'informació pública de la documentació modificativa que haja de ser sotmesa a informació pública conforme al que disposa l'article 134.1 de la Llei 16/2005, de 30 de desembre, de la Generalitat, Urbanística Valenciana és d'un mes. En aquest tràmit s'ha de sotmetre a informació pública, com a mínim, el projecte tècnic de l'edificació pública d'interés municipal que s'haja d'executar en un solar de titularitat municipal descrita en l'apartat 6, si és el cas.   
7.4 Adjudicació del programa  
El termini màxim de l'adjudicació d'aquest programa és de setanta dies naturals, a comptar de l'endemà de l'obertura de les proposicions.   
7.5 Projecte d'urbanització de la unitat d'execució:  
En cas de proposar-se qualsevol modificació respecte al projecte d'urbanització integrant del programa sotmés a concurs, s'ha d'aportar projecte tècnic que ha de sotmetre's a informació pública conforme al citat article 134 de la LUV.  
7.6 Projecte de reparcel·lació  
El projecte de reparcel·lació ha de presentar-se, si és el cas, en el mes següent al transcurs del termini previst en l'article 167.3 de la Llei Urbanística Valenciana i abans de quatre mesos des de la formalització del contracte per al desplegament i execució del programa d'actuació integrada. En tot cas, aquest projecte no s'aprovarà si prèviament no s'ha subscrit el contracte i dipositat les garanties corresponents. Si el projecte presentat inicialment haguera de modificar-se com a conseqüència d'observacions introduïdes per l'administració, l'urbanitzador ha de respectar el termini màxim d'un mes per a la presentació del document definitiu.  
7.7 Execució material de les obres d'urbanització  
Inici: 1 mes des que adquirisca fermesa en via administrativa l'aprovació definitiva del projecte de reparcel·lació.  
Terminació: 18 mesos des de l'inici. En tot cas, en el termini de dos anys des de l'inici de la vigència del programa.  
Recepció per l'Ajuntament: abans de 3 mesos des de l'oferiment formal per a aqueixa recepció conforme al que disposa l'article 147 i concordants del RDL 2/2000, de 16 de juny, sobre Text refós de la llei de Contractes de les Administracions Públiques.  
Termini de garantia: 12 mesos des de l'acta de recepció.  
Recepció definitiva: 1 mes des de la finalització del termini de garantia.  
El termini d'execució és prorrogable per causa justificada, no imputable a l'urbanitzador, que impedisca realitzar les obres en el termini previst, tot això amb un informe previ de la direcció facultativa corresponent.  
7.8 Execució material de les obres d'edificació  
Si igual com en aquest supòsit pot succeir, l'adjudicació del programa finalment incorpora tasques d'edificació d'interés públic cultural, aquestes han de concloure's i lliurar-se en el termini de tres anys des de l'inici de la vigència del programa, i regeix en aquest cas el mateix procediment de recepció i garanties que per a les obres d'urbanització.  
En tot cas, l'Ajuntament no atorgarà les autoritzacions o cèdules necessàries per a la utilització del que s'ha edificat sobre el solar objecte de la cessió del dret de superfície mentre no s'hagen rebut les obres d'urbanització i edificació d'interés cultural compensatòries de la quota diferencial establida per l'atorgament d'aquest dret.  
Igualment, en el supòsit que les obres d'edificació sobre el solar objecte de la cessió del dret de superfície tingueren un ús exclusiu comercial en la proposta que siga objecte de puntuació més gran, l'aprovació del programa quedaria condicionada a la viabilitat efectiva d'aquest, que s'ha d'acreditar, almenys, mitjançant certificació de l'administració competent per a l'autorització amb caràcter previ a l'aprovació. La petició de l'informe corresponent a l'administració competent suspén els terminis per a l'adjudicació.  
8. Prescripcions tècniques i documentals  
La documentació que puguen presentar les persones interessades en el concurs ha de complir íntegrament el que disposa la Llei 16/2005, de 30 de desembre, de la Generalitat, Urbanística Valenciana.  
Subsidiàriament, aquella documentació tècnica que puguen presentar que no estiga regulada expressament en l'esmentada llei, ha de complir les prescripcions tècniques del corresponent col·legi oficial del redactor.  
Cada concursant ha de presentar junt amb la proposició, almenys la documentació següent:  
a) Acreditació de la personalitat jurídica del concursant i, si procedeix, la representació (no valorable).  
b) Documents acreditatius dels requisits de solvència tècnica i professional, econòmica i financera (valorable).  
c) Declaració responsable de no trobar-se sotmés a cap de les prohibicions per a contractar establides per la legislació reguladora de la contractació administrativa, inclou expressament la circumstància d'estar al corrent en el compliment de les obligacions tributàries i amb la Seguretat Social imposades per les disposicions vigents (no valorable).  
d) Resguard acreditatiu de la garantia provisional dipositada conforme al que s'ha establit en aquestes bases i en el que disposa l'article 140 de la Llei 16/2005, de 30 de desembre, de la Generalitat, Urbanística Valenciana.  
e) Per a concursants estrangers, s'ha d'adjuntar declaració de sotmetiment exprés a la jurisdicció espanyola de qualsevol orde per a totes les incidències que, de manera directa o indirecta, puguen sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si procedeix, al fur jurisdiccional estranger que poguera correspondre-li (valorable).  
f) Declaració jurada o acta notarial acreditativa d'haver-se practicat o intentat practicar els avisos a què es refereix l'article 134.4. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'aquestes qüestions (no valorable).  
S'han d'aportar tres còpies de la totalitat dels documents tècnics que calga redactar en ocasió del programa.  
S'ha d'aportar, igualment, aquesta documentació en suport informàtic segons els formats proposats per l'Ajuntament de Dénia i que són els següents:  
Documentació gràfica Autocad, Microestation, Acrobat.  
Documentació alfanumèrica Office  
Les proposicions juridicoeconòmiques per a la gestió indirecta de l'actuació, a més de contenir els documents exigits per l'article 127 de la Llei 16/2005, de 30 de desembre, de la Generalitat, Urbanística Valenciana han de contenir:  
. Compromís d'acceptació de les bases generals i d'aquestes particulars, i la resta de documentació del programa.  
9. Model de proposició  
Contingut de la proposició juridicoeconòmica.  
a) Regulació de les relacions de l'urbanitzador i els propietaris.  
b) Modalitat de retribució concordant amb la proposta de l'Ajuntament en aquestes bases.  
c) Prou informació que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
d) Acreditació de la titularitat, si és el cas, i identificació gràfica i registral dels terrenys, en l'àmbit de l'actuació i a disposició de l'urbanitzador, siguen de la seua propietat o d'uns altres propietaris amb qui tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies de l'urbanitzador, amb ocasió de la firma del contracte, per a assegurar l'execució dels objectius imprescindibles o complementaris del programa.  
e) Full resum de les dades econòmiques rellevants.  
f) Determinació clara de les magnituds econòmiques del programa, en què es diferencien els aspectes següents:  
\* Pressupost de licitació de l'obra d'urbanització: amb l'abast previst en l'article 168.1.a i b de la Llei 16/2005, de 30 de desembre, de la Generalitat, Urbanística Valenciana.  
\* Cost de projectes: cost de redacció i direcció dels projectes tècnics, que especifique cada projecte, a què es refereix l'article 168.1.c. d'aquesta llei.  
\* Despeses de gestió: despeses de gestió de l'urbanitzador, calculades en un percentatge que represente la suma de les partides corresponents a conceptes anteriors.  
\* Benefici de l'urbanitzador: calculat en un percentatge de la suma dels conceptes expressats en els apartats anteriors que, en cap cas, pot superar el 10%.  
\* Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes expressats anteriorment.  
\* Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a aquesta modalitat de retribució.  
\* Preu del sòl a efectes de canvi: preu del sòl al qual s'ha de descomptar de les càrregues d'urbanització els terrenys d'aquells propietaris que retribuïsquen a l'urbanitzador amb aquests.  
\* Finançament: condicions de finançament oferides per l'urbanitzador per al pagament de les quotes d'urbanització en metàl·lic, amb el suport d'una entitat financera registrada degudament.  
\* Garantia oferida per l'aspirant a urbanitzador que, en cap cas, ha de ser inferior al 15% del pressupost valorat de costs d'urbanització.  
10. Criteris d'adjudicació  
Per al supòsit que l'Ajuntament de Dénia, com a Administració promotora del programa i convocant d'aquest concurs per gestió indirecta acordara l'adjudicació d'aquest, s'hi estableixen els criteris de preferència següents per a seleccionar l'alternativa tècnica variant, si és el cas, i la proposició juridicoeconòmica. Aquests criteris han de ser els establits en l'article 135 i concordants de la Llei 16/2005, de 30 de desembre, de la Generalitat, Urbanística Valenciana.  
Alternativa tècnica  
1. Millores en els estàndards per increment de sòls dotacionals, si és el cas.  
Ponderació 0-8/100 punts.  
2. Quantitat més gran i qualitat d'execució més bona en les obres públiques d'edificació, si és el cas.  
Ponderació 0-8/100 punts.  
3. Quantitat més gran i qualitat més bona de les obres públiques d'urbanització.  
Ponderació 0-8/100 punts  
4. Termini més breu d'execució de les obres públiques d'edificació, si és el cas.  
Ponderació 0-4/100 punts  
5. Termini més breu d'execució de les obres públiques d'urbanització.  
Ponderació 0-4/100 punts  
Proposició juridicoeconòmica  
1. Import de les càrregues d'urbanització, expressat en euros per metre quadrat d'edificabilitat.  
L'oferta es puntua a partir d'un punt de referència entre el 70 i el 120% de les càrregues previstes inicialment.  
Ponderació 5-15/100 punts.  
2. Coeficient de canvi a efectes de pagament en terrenys especificat en l'article 127.2.f.  
No es puntua aquest criteri.  
3. Més poca proporció de solars o aprofitaments que hagen de ser posats a disposició de la urbanització per mitjà de reparcel·lació forçosa i proporció més gran de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa.  
L'oferta es puntua a partir de proporció del 100% i el 10%.  
Ponderació 0-4/100 punts  
I, a més, els següents:  
a) Garanties més bones i més grans d'execució de l'obra urbanitzadora.   
L'oferta es puntua a partir d'una proporció entre el 20 i el 100%.  
Ponderació 0-12/100 punts.  
S'exigeix que l'executor material de les obres dispose dels requisits als efectes de contractació assenyalats en el Text refós de la llei de Contractes de les Administracions Públiques aprovat pel RDL 2/2000, de 16 de juny.  
b) Garanties més grans d'execució de les obres públiques d'edificació.   
L'oferta s'ha de puntuar a partir d'una proporció entre el 20-100%.  
Ponderació 0-12/100 punts.  
c) Condicions de solvència econòmica i tècnica més bones, inclosa la dels equips redactors, si és el cas.  
Ponderació 0-7/100 punts.  
d) Valoració econòmica més gran de la contraprestació pel dret de superfície.  
Ponderació 0-5/100 punts.  
e) Més poc benefici empresarial i despeses de gestió que es plantege per al desenvolupament de l'actuació.  
L'oferta s'ha de puntuar a partir d'una proporció menor del 10%.  
Ponderació 0-5/100 punts.  
f) Adopció de compromisos addicionals al voltant de l'edificació dels solars resultants derivada de l'atorgament del dret real de superfície.   
Ponderació 0-4/100 punts.  
g) Adopció d'uns altres compromisos addicionals en relació amb les bases generals.   
Ponderació 0-4/100 punts.  
Als efectes prevists en l'article 135.5 de la Llei 16/2005, de 30 de desembre, de la Generalitat, Urbanística Valenciana, el llindar mínim es fixa en 50 punts.  
11. Subcontractació  
En aquest supòsit concret i de conformitat amb el que disposa l'article 142 de la Llei 16/2005, de 30 de desembre, de la Generalitat, Urbanística Valenciana, l'adjudicatari del concurs pot subcontractar prestacions parcials. No obstant això, ha de donar compte a l'Ajuntament de Dénia amb caràcter previ a la formalització d'aquestes, i adjuntar, a aquest efecte, la documentació acreditativa de la solvència tècnica del subcontractista.  
L'Ajuntament disposa del termini màxim d'un mes per a resoldre, transcorregut el qual sense resolució expressa s'entén consentida la subcontracta.  
En qualsevol cas, és de compliment preceptiu el que disposa l'article 115 del Text refós de la llei de Contractes de les Administracions Públiques aprovat per RDL 2/2000, de 16 de juny.  
12. Risc i ventura  
El concurs i les obligacions contractuals derivades d'aquest són a risc i ventura del contractista, el qual no pot sol·licitar alteració del preu o indemnització, excepte per alguna de les causes i amb els requisits assenyalats en la legislació vigent.  
13. Cessió del contracte  
D'acord amb el que estableix l'article 114 del Reial Decret Legislatiu 2/2000, de 16 de juny, pel qual s'aprova el Text refós de la llei de Contractes de les Administracions Públiques, els drets i obligacions dimanants del contracte poden ser cedits a un tercer sempre que les qualitats tècniques o personals del cedent no hagen sigut raó determinant de l'adjudicació del contracte.  
Perquè els adjudicataris puguen cedir els drets i obligacions a tercers han de complir-se els requisits següents:  
a) Que l'administració actuant autoritze expressament i amb caràcter previ la cessió.  
b) Que el cedent haja executat almenys un 20 per 100 de l'import del contracte.  
c) Que el cessionari tinga la mateixa capacitat per a contractar amb l'administració que l'exigida al cedent i que estiga classificat degudament si aquest requisit s'ha exigit al cedent i, en el cas que s'haja realitzat l'adjudicació d'acord amb les qualitats tècniques o professionals del cedent, el cessionari les acredite.  
d) Que es formalitze la cessió, entre l'adjudicatari i el cessionari, en escriptura pública.  
El cessionari queda subrogat en tots els drets i obligacions que correspondrien al cedent.  
L'Administració no autoritzarà la cessió a favor de persones sotmeses en processos de suspensió de classificacions o inhabilitades per a contractar.  
L'incompliment de qualsevol de les normes assenyalades en aquesta clàusula és prou causa de resolució automàtica del contracte.  
14. Despeses  
L'adjudicatari és obligat a pagar l'import dels anuncis i de totes les altres despeses que s'ocasionen amb motiu dels tràmits preparatoris i de formalització del procediment d'adjudicació del programa.  
15. Interpretació  
El contracte dimanant de l'adjudicació del programa és per l'objecte administratiu. De conformitat amb el que disposa l'article 59 del Reial Decret Legislatiu 2/2000, de 16 de juny, pel qual s'aprova el Text refós de la Llei de Contractes de les Administracions Públiques els termes han de ser interpretats per la corporació la qual, igualment, ha de resoldre els dubtes que n'oferisca el compliment, i els acords d'aquesta són executius immediatament, sense perjuí del dret que assisteix l'adjudicatari de procedir per la via jurisdiccional corresponent.  
16. Fur  
Les qüestions litigioses que puguen suscitar-se, en desplegament de la contractació que regulen aquestes bases, han de ser resoltes pels tribunals de la jurisdicció contenciosa administrativa competents territorialment en el municipi de Dénia.  
17. Altres clàusules  
L'adjudicatari s'obliga al compliment de les lleis protectores de la faena relatives a seguretat i higiene, fins i tot, de la de previsió i seguretat social, en tots els aspectes i regulacions, i és exempta l'entitat municipal contractant de qualsevol responsabilitat per incompliment d'aquestes disposicions i la resta de caràcter laboral que es produïsquen per l'adjudicatari.  
L'incompliment de les obligacions assenyalades, i el que estableix l'article 20.f. del Reial Decret Legislatiu 2/2000, de 16 de juny, pel qual s'aprova el Text refós de la llei de Contractes de les Administracions Públiques, és causa de resolució del contracte.  
És obligació de l'adjudicatari indemnitzar els danys i perjuís que es causen com a conseqüència de les accions que requerisquen l'execució dels treballs objecte del programa regit per aquestes bases.  
L'Ajuntament de Dénia, per a garantia dels propietaris englobats en el si de l'actuació, ha de contractar l'assistència tècnica necessària per a la direcció de les obres d'urbanització a càrrec d'aquells titulars del programa que obtinguen parcel·les edificables en el si d'aquest. Amb finalitat idèntica ha de designar tècnic supervisor de les obres d'edificació que poguen dur-se a terme en l'àmbit del programa o com a conseqüència dels compromisos adquirits en desplegament d'aquest.  
18. Supletorietat  
Aquestes bases constitueixen la regulació més específica del concurs de programació d'aquesta actuació urbanística.  
De forma supletòria i en el no regulat de forma expressa, regeix el que disposa la Llei 16/2005, de 30 de desembre, de la Generalitat, Urbanística Valenciana, i el que disposa el Reial Decret Legislatiu 2/2000, de 16 de juny, pel qual s'aprova el Text refós de la llei de Contractes de les Administracions Públiques, modificada per la Llei 13/2003, de 23 de maig, i el RD 1098/2001, de 12 d'octubre, pel qual s'aprova el Reglament general de la llei de contractes   
de les administracions públiques i Reglament de serveis de corporacions locals..  
Contra l'acord d'aprovació de les bases pot interposar-se recurs de reposició en el termini d'un mes, a comptar de l'endemà de la publicació d'aquest anunci. Igualment, es pot interposar recurs contenciós administratiu en el termini de dos mesos a comptar des de l'endemà de la publicació.  
Dénia, 20 de juny de 2006.. L'alcalde en funcions: Pau Reig.